Document ID: 32007R0622

KOMISIJAS REGULA (EK) Nr. 622/2007
(2007. gada 5. jūnijs),
ar ko paredz nosacījumus tūbīšu izpētes zvejai Ziemeļjūrā 2007. gadā
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2006. gada 21. decembra Regulu (EK) Nr. 41/2007, ar ko nosaka 2007. gada zvejas iespējas un ar tām saistītos nosacījumus konkrētiem zivju krājumiem un zivju krājumu grupām, kas piemērojami Kopienas ūdeņos un - attiecībā uz Kopienas kuģiem - ūdeņos, kur nepieciešami nozvejas ierobežojumi (1), un jo īpaši tās IA pielikumu,
tā kā:
(1)
Nozvejas limiti tūbīšu izpētes zvejai ICES IV zonā ir noteikti Regulas (EK) Nr. 41/2007 IA pielikumā. Saskaņā ar minētajā pielikumā paredzētajiem nozvejas limitiem pievienoto zemsvītras piezīmi Komisija var paredzēt nosacījumus, kuri jāievēro, apgūstot izpētes zvejas kvotas, lai noteiktu tūbīšu sastopamību.
(2)
Saskaņā ar Regulas (EK) Nr. 41/2007 IID pielikuma 1. punktu minētajā IID pielikumā paredzētie nosacījumi attiecas uz Kopienas kuģiem, kuri ICES IIIa un IV zonā un ICES IIa zonā EK ūdeņos zvejo ar gruntstrali, riņķvadu vai tiem līdzīgiem velkamiem zvejas rīkiem, kuru linuma acs izmērs ir mazāks nekā 16 mm. Šos pašus nosacījumus piemēro trešo valstu kuģiem, kam ir atļauja zvejot tūbītes EK ūdeņos ICES IV zonā, ja vien nav noteikts citādi vai ja tā noteikts Kopienas un Norvēģijas apspriedēs vai nolīgumos.
(3)
Tūbīšu krājumi ir sastopami Ziemeļjūrā un ir kopīgi ar Norvēģiju, taču patlaban tie netiek kopīgi pārvaldīti. Pēc Kopienas un Norvēģijas apspriedēm 2007. gada 30. martā tika panākta vienošanās par tūbīšu izpētes zvejas nosacījumiem Ziemeļjūrā. Minētā vienošanās jāievieš Kopienas tiesību aktos.
(4)
Lai pēc iespējas drīz noteiktu tūbīšu zvejas iespējas saskaņā ar Regulas (EK) Nr. 41/2007 IID pielikuma 8. punktu, izpētes zveju veic aprīlī un maija pirmajā pusē. Tāpēc cik vien iespējams drīz jāievieš nosacījumi, kas attiecas uz tūbīšu izpētes zveju Ziemeļjūrā 2007. gadā,
IR PIEŅĒMUSI ŠO REGULU.
1. pants
Priekšmets un darbības joma
1. Šajā regulā paredzēti nosacījumi, kuri jāievēro, 2007. gadā ICES IV zonā apgūstot Regulas (EK) Nr. 41/2007 IA pielikumā noteiktās kvotas izpētes zvejai, lai noteiktu tūbīšu sastopamību.
2. Šajā regulā paredzētos nosacījumus piemēro papildus Regulas (EK) Nr. 41/2007 IID pielikumā izklāstītajiem nosacījumiem.
2. pants
Kopienas zvejas kuģu saraksts
1. Pēc šīs regulas stāšanās spēkā attiecīgās dalībvalstis Kopienai nekavējoties nosūta sarakstu ar zvejas kuģiem, kas peld ar to karogu un gatavojas piedalīties tūbīšu izpētes zvejā ICES IV zonā Norvēģijas ūdeņos, par katru kuģi norādot tā vārdu, reģistrācijas numuru un starptautisko radio izsaukuma signālu.
2. Pamatojoties uz atbilstīgi 1. pantam saņemto informāciju, Komisija sagatavo sarakstu ar visiem Kopienas zvejas kuģiem, kas gatavojas piedalīties tūbīšu eksperimentālajā zvejā Norvēģijas ūdeņos, un iesniedz šo sarakstu Norvēģijai.
3. pants
Ziņojumi par Kopienas un Norvēģijas kuģu nozveju
1. Kopienas zvejas kuģi Norvēģijas Zivsaimniecības direktorātam sūta nozvejas ziņojumus katru trešo dienu pēc kuģa pirmās ienākšanas Norvēģijas zonā, ja šie kuģi gatavojas zvejot tūbītes vai ja uz kuģa ir tralis, kura linuma acs izmērs ir mazāks nekā 16 mm.
2. Papildus ziņojumiem “nozveja, ieejot zonā” un “nozveja, izejot no zonas”, ko sniedz saskaņā ar Regulas (EK) Nr. 41/2007 VI pielikumu, Norvēģijas zvejas kuģi Komisijai sūta nozvejas ziņojumus katru trešo dienu pēc kuģa pirmās ienākšanas Kopienas ūdeņos, ja šie kuģi gatavojas zvejot tūbītes vai ja uz kuģa ir tralis, kura linuma acs izmērs ir mazāks nekā 16 mm.
4. pants
Pieeja VMS informācijai par Kopienas kuģiem
Dalībvalstis saviem zinātniekiem, kas piedalās attiecīgajā ICES darba grupā, vai, ja valstij tādu zinātnieku nav, tieši darba grupai sniedz VMS (kuģu satelītuzraudzības sistēmas) datus par kuģiem, kas peld ar attiecīgās valsts karogu un piedalās tūbīšu izpētes zvejā.
5. pants
Izpētes zvejas slēgšana Norvēģijas kuģiem
1. Pēc 2007. gada 6. maija tūbīšu izpētes zveja ICES IV zonā EK ūdeņos Norvēģijas kuģiem ir atļauta tad, ja:
a)
nav pilnībā izmantoti 30 % no Norvēģijas 2005. gadā īstenotās kopējās zvejas piepūles; un
b)
nav sasniegts nozvejas limits - 20 000 tonnu.
2. Norvēģijas kuģu zvejas piepūle nedrīkst pārsniegt 25 kuģus, kuri katrs veic ne vairāk kā vienu vairāku dienu reisu.
6. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 5. jūnijā

Labels: 11
20
6
12
18